钦定古今图书集成/明伦汇编/氏族典/第257卷 > 王机
## 钦定古今图书集成/明伦汇编/氏族典/第257卷 > 王机

按《晋书王机传》，“机字令明，长沙人也。父毅，广州刺史。
机美姿仪，常慕王澄为人，澄遂与友善，用为成都内
史。会澄遇害，机惧祸及，就王敦求广州，敦不许。会广
州人背刺史郭讷，迎机为刺史，机遂将奴客门生千
馀人入广州，惧为王敦所讨，乃更求交州。时杜弢馀
党杜弘奔临贺，送金数千两与机，求讨桂林贼以自
效”，机为列上，朝廷许之。王敦以机难制，又欲因机讨
梁硕，故以降杜弢之勋，转为交州刺史。硕闻禁州人
不许迎之，自领交阯太守，机遂住郁林。时杜弘大破
桂林，贼还，遇机于道。机劝弘取交州。弘素有意，于是
机与弘及温邵、刘沈等并反。寻陶侃为广州，先讨温
邵、刘沈，皆杀之。遣督护许高讨机，走之，病死于道。